**POSLANICA ANIMATORJEM**

Med letošnjim oratorijem bomo spoznavali lik Petra Klepca, o katerem pripoveduje dolenjska legenda. Zaradi svoje majhne postave in telesne šibkosti ima Peter težko otroštvo in njegova vera vase je ves čas na preizkušnji. »Če bi bil močnejši, bi bilo moje življenje veliko lažje,« si pogosto misli. Kljub temu da Peter hrepeni po večji telesni moči, pa ni brez darov in brez vsakršne moči. Zelo skrben in pozoren je do mame, kot pastir je ravno tako spreten kot njegovi sovrstniki, če ne še bolj, kljub težavam, ki mu jih povzročajo drugi pastirji, Peter ni zamerljiv in vedno odpušča. Prav tako ne goji zamere do sovaščanov, ki vidijo njegovo stisko, a se raje obrnejo stran, kot da bi mu pomagali. Vse to so darovi, ki jih Bog v svoji ljubezni Petru podari že v zibelko.

Na temelju teh darov in moči, ki iz njih izhaja, počiva Petrova sposobnost odločanja, presojanja in ravnanja – preden postane močan in tudi potem. Zahvaljujoč tem darovom telesna moč, ki jo Peter dobi kot Božji odgovor na svojo molitev, mladeniča ne pokvari in ne spremeni v silaka, ki se spravlja na šibkejše ali se maščuje svojim nekdanjim nadlegovalcem. Peter ostane, kar je vedno bil: dober in usmiljen, pripravljen pomagati vsakomur, ki potrebuje ali prosi za pomoč, pošten in pravičen.

Silna moč, ki jo Bog podari Petru, lahko pritegne našo pozornost do te mere, da spregledamo dve reči, ki sta veliko pomembnejši. Prva je Petrova vera oziroma njegovo zaupanje v Božjo pozornost do vsakega od nas, še zlasti, kadar se znajdemo v stiski. Če se fant s svojo prošnjo ne bi zaupljivo obrnil na Boga, verjetno tudi te milosti ne bi prejel. Ko prosim, pripravljam prostor za dar, zato Bog veliko lažje podari, kar prosim. Druga pomembna reč pa je sad, ki ga v Petrovem življenju rodi dar izredne telesne moči – svoboda. Moč Petru pomaga zaživeti tako, kot si želi, brez strahu pred ljudmi ali čemer koli drugim. Zadnji cilj darov, ki jih Bog nameni Petru, je torej svoboda, in ne telesna moč sama – ta je le sredstvo, da lahko doseže cilj.

Podobno velja tudi za nas. Ne potrebujemo nujno vsi velike telesne moči, temveč Bog vsakemu od nas daje drugačne darove, vendar vsakega od njih s ciljem, da zaživimo svobodno kot Božji otroci: »Kristus nas je osvobodil za svobodo« (Gal 5,1a). Bolj kot Bogu zaupamo, lažje ga prosimo. Lažje kot ga prosimo, prej prepoznamo dar, ko ga prejmemo. Prej ko dar prepoznamo, prej se utrdita naša vera in zaupanje, da nas Bog res posluša in uslišuje.

Trenutek, ko je Petrova molitev uslišana in ko čudežno dobi silno moč, je postavljen v čas njegove mladosti, kar je pomenljivo za vas, animatorje. Mladost je namreč zanimiv čas, ko ljudje počasi spoznavamo, kdo smo in kaj zmoremo: včasih imamo občutek, da nam nič ne more nasprotovati in da zmoremo vse, včasih pa se počutimo popolnoma nemočne in neizkušene. Zato je vsem, ki z vami sodelujemo, v veliko veselje, da kljub temu iskanju dajete tudi letos svoj prosti čas na razpolago otrokom, ki se bodo udeležili oratorija. V tem ste, čeprav se morda ne zavedate vedno, globoko podobni našemu junaku, ki svoje na novo pridobljene svobode ne zlorabi za sebične namene, temveč v njej ravno tako postane služabnik, ki svoj dar postavi v službo drugim.

V hvaležnosti za vse dobro, ki bo nastalo po vašem trudu, zaključujem to poslanico z besedami, s katerimi apostol Pavel opogumlja svojega mladega prijatelja Timoteja, ki ga je, mladosti navkljub, postavil za škofa skupnosti v Efezu: »Bog nam ni dal duha boječnosti, temveč duha moči, ljubezni in razumnosti« (2 Tim 1,7).